[{"text_idx": "#000001", "text": "Vespere la 16-an de majo ni atingis la urbon San Benedetto del Tronto, fluginte rekte de Pekino al Romo pli ol dek horojn, kaj poste veturis g\u0302is la kongresejo au\u0306tobuse. Sekvatage ni registrig\u0302is kaj pagis la kotizojn por la kongreso en la hotelo Calabresi, kie ni salutante renkontig\u0302is kun multaj geamikoj malnovaj kaj novaj, inkluzive de Romano Bolognesi, honora prezidanto de IFEF, sekretario de IFEF Vito Tornillo, kiu multe helpis nin en la vizoakiro, Istvan Gulyas, redaktoro de la organo \"Internacia Fervojisto\" de IFEF, Laurent Vignaud, kasisto de IFEF, Rodica Todor, prezidantino de IFEF, Sylviane Lafargue, vicprezidantino de IFEF, Jindrich Tomisek, c\u0302efkomitatano de IFEF kaj aliaj. Ni intime brakumis kaj kisis unu la alian. La tuta halo plenig\u0302is de frateca kaj amikeca etoso. Lau\u0306 la Kongreslibro en c\u0302i-jara IFEF-kongreso partoprenis 130 personoj el 19 landoj. Estas menciinde, ke aperis novaj kongresanoj de Kubo kaj Israelo, kiuj estis bonvenaj al alilandaj kongresanoj."}, {"text_idx": "#000002", "text": "Vespere estis renkontig\u0302o inter nia delegacio kaj estraranoj de IFEF por diskuti pri la provizora programo de la 67-a IFK venontjara en Kunming kaj iom da laboroj pri la venontkongreso en C\u0302inio. Rodica kaj aliaj IFEF-estroj elmetis kelke da utilaj opinioj kaj proponoj pri la programo, fakprelegoj kaj ekskursoj. Mi promesis revizii la programon kaj konfirmi la interesitajn prelegojn antau\u0306 la fermo de tiu c\u0302i kongreso."}, {"text_idx": "#000003", "text": "La solena inau\u0306guro okazis la 18-an de majo en la hotelo Calabresi. S-ro Vito Tornillo prezidis en la inau\u0306guro. Sur la podio sidis de maldekstre s-ro Fausto Calabresi, prezidanto de la Provinca Komerca Konfederacio, honora prezidanto s-ro Romano Bolognesi, urbestro s-ro Giovanni Gaspari, s-ro Renato Corsetti, komitatano A de UEA, s-ino Barbara Pietrzak, g\u0302enerala sekretario de UEA, s-rino Rodica Todor, IFEF-prezidanto. Ili donis al la kongreso salutvortojn, poste al la kongreso salutis la reprezentantoj de diversaj landoj sinsekve. Nome de la C\u0302ina Fervojista Esperanto-Asocio (C\u0302FEA) kaj la Kunming-a Profesia Arta Kolegio mi, prezidanto de C\u0302FEA, esprimante du sencojn \"gratulo\" kaj \"alvoko\", salutis al c\u0302iuj kongresanoj kaj deziris al la kongreso plenan sukceson. Krome mi sincere invitis c\u0302iujn c\u0302eestantojn kun siaj familianoj, geamikojn, fervojistojn kaj nefervojistojn al C\u0302inio por la venontjara IFK en urbo Kunming de la provinco Yunnan, por rigardi propraokule la antikvan kaj modernan, evoluantan C\u0302inion, por sperti la grandrapidajn trajnojn de C\u0302inio, por koni kulturojn, kutimojn kaj folklorojn de nacimalplimultoj en C\u0302inio. Post la parolado mi donacis al la kongreso belan delikatan metiartaj\u0302on -- c\u0302inan porcelanan pleton kun la kongresa emblemo faritan en Jingdezhen, la fama c\u0302ina porcelana hejmloko. Tion la tuta c\u0302eestantaro donis varman aplau\u0306don."}, {"text_idx": "#000004", "text": "En la kongresprogramo estis por ni grava programero \"la venontkongreso sin prezentas\". Komence de la kunsido s-ro Wang Minhao fari amuzan sinprezenton, poste li per diapozitivojn prezentis Kunming kaj Kunming-a Profesia Arta Kolegio. Lia prezentado interesigis diverslandajn kongresanojn. Li ankau\u0306 respondis demandojn pri trafiko, flugoj al C\u0302inio kaj postkongresa ekskurso."}, {"text_idx": "#000005", "text": "La fermo okazis posttagmeze la 22-an de majo. IFEF-flago estis transdonita de la prezidanto de LKK s-ro Vito Tornillo al mi kaj s-ro Wang Ruixiang, vicprezidanto kaj g\u0302enerala sekretario de la C\u0302ina Esperanto-Ligo. Tio signifas, ke la glora kaj peza tasko falas sur la c\u0302inajn fervojistojn kaj c\u0302iujn c\u0302inajn esperantistojn. Ni devas tutenergie kaj unuanime plenumi la sanktan kaj gloran taskon. En la jaro 2006 la 58a IFK sukcese okazis en S\u0302anhajo, C\u0302inio."}, {"text_idx": "#000006", "text": "Dum la kongreso okazis nepublika komitatkunsido, IFEF-plenkunsido, terminara komisiono, fervojaj fakprelegoj, fervojaj novaj\u0302oj, diversaj vesperoj interkona kaj muzikaj: Grazia Barboni prezentis kanzonojn de Fabrizio De Andre, napolaj melodioj, romantika muziko de Manu\u0306el, itala muziko de la 60-70-aj jaroj, grup-dancoj de la danclernejo Jeune etoile, popola muziko per akordiono kaj gurdo kun dancoj kaj koruskantoj de la Folklora Grupo Circolo Anziani Nereto 2001 ktp."}, {"text_idx": "#000007", "text": "Estas g\u0302ojinde, ke juna instruisto s-ro Song Ping honorigis la c\u0302inan delegacion per siaj italaj popolkantoj en la itala lingvo. Lia prezento mirigis c\u0302iujn au\u0306skultantojn. Kaj liaj kantoj ric\u0302igis la solenan fermon de la kongreso."}, {"text_idx": "#000008", "text": "Rapide flugis la tempo. Unusemajna 66-a IFK finig\u0302is en la 23-a de majo. Mi sentas min malemi disig\u0302i kun tiom da fratecaj esperantistoj en San Benedetto del Tronto kaj en Italio. Vespere samtage ni flugis de Romo al Pekino kun amikeco kaj bondeziroj de diverslandaj geamikoj, utilaj spertoj el la italaj esperantistoj kaj atingoj el la sukcesa vizito."}]